CELEX: 32011D0008(01)
Language: et
Date: 2011-06-21 00:00:00
Title: 2011/397/EL: Euroopa Keskpanga otsus, 21. juuni 2011 , euro pangatähtede tootmise keskkonna- ning tervisekaitse ja ohutuse atesteerimise menetluse kohta (ECB/2011/8)

5.7.2011   
            
            
               ET
            
            
               Euroopa Liidu Teataja
            
            
               L 176/52
            
         EUROOPA KESKPANGA OTSUS,
   21. juuni 2011,
   euro pangatähtede tootmise keskkonna- ning tervisekaitse ja ohutuse atesteerimise menetluse kohta
   (ECB/2011/8)
   (2011/397/EL)
   EUROOPA KESKPANGA NÕUKOGU,
   võttes arvesse Euroopa Liidu toimimise lepingut, eelkõige selle artikli 128 lõiget 1,
   võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artiklit 16,
   ning arvestades järgmist:
   
               (1)
            
            
               asutamislepingu artikli 128 lõige 1 ja Euroopa Keskpankade Süsteemi ja Euroopa Keskpanga põhikirja (EKPSi põhikiri) artikkel 16 sätestavad, et Euroopa Keskpangal (EKP) on ainuõigus anda luba euro pangatähtede emissiooniks liidu piires. See õigus hõlmab ka pädevust võtta meetmeid euro pangatähtede kui maksevahendi ehtsuse kaitseks.
            
         
               (2)
            
            
               Liidu keskkonnapoliitika põhineb keskkonnakaitse integreerimise põhimõttel, mis on sätestatud lepingu artiklis 11, mille kohaselt tuleb liidu poliitika ja tegevuse määratlemisse ja rakendamisse integreerida keskkonnakaitse nõuded, eelkõige pidades silmas säästva arengu edendamist. Seda põhimõtet arvestades edendab eurosüsteem õiget keskkonnaalast juhtimist, mis põhineb ISO 14000 standardite seerial.
            
         
               (3)
            
            
               Lepingu artikli 9 kohaselt arvestab liit oma poliitika ja meetmete määratlemisel muu hulgas inimeste tervise kaitsega seotud nõudeid. Seda põhimõtet arvestades on eurosüsteemile ülioluline vältida ja minimeerida mis tahes tervisekaitse ja ohutuse riske üldsusele ja euro pangatähtede tootmise või euro pangatähtede toormaterjalidega seotud töötajatele. Eurosüsteem toetab tervisekaitse ja ohutuse juhtimist kooskõlas Euroopa Tööohutuse ja Töötervishoiu Agentuuri (1) põhimõtetega ja OHSAS 18000 standardiseeriatega.
            
         
               (4)
            
            
               Seetõttu tuleb kehtestada keskkonna- ning tervisekaitse ja ohutuse atesteerimise kord, millega tagatakse, et ainult tootjad, kes vastavad keskkonna- ning tervisekaitse ja ohutuse miinimumnõuetele atesteeritakse euro pangatähtede tootmiseks.
            
         
               (5)
            
            
               Atesteeritud euro pangatähtede ja euro pangatähtede toormaterjalide tootjate keskkonna- ning tervisekaitse ja ohutuse tulemuslikkuse jälgimiseks võimalikult suures ulatuses peab EKP nendelt tootjatelt regulaarselt saama andmeid nende euro pangatähtede ja euro pangatähtede toormaterjalide tootmise mõjust keskkonna- ning tervisekaitsele ja ohutusele,
            
         ON VASTU VÕTNUD KÄESOLEVA OTSUSE:
   I JAGU
   
      ÜLDSÄTTED
   
   Artikkel 1
   Mõisted
   Käesolevas otsuses kasutatakse järgmisi mõisteid:
   a)   RKP– liikmesriigi, mille rahaühik on euro, keskpank;
   b)   euro pangatähtede toormaterjalid– paber, tint, kile ja niit, mida kasutatakse euro pangatähtede tootmiseks;
   c)   tootmiskoht– mis tahes ruumid, mida tootja kasutab või soovib kasutada euro pangatähtede tootmistegevuseks;
   d)   tootja– mis tahes üksus, kes tegeleb või soovib tegeleda euro pangatähtede tootmistegevusega;
   e)   keskkonnaatesteering– staatus, mille ulatus on täpsustatud artiklis 3, mille annab EKP tootjale ja mis kinnitab euro pangatähtede tootmise vastavust II jaos sätestatud nõuetega;
   f)   tervishoiu ja ohutuse atesteering– staatus, mille ulatus on täpsustatud artiklis 4, mille annab EKP tootjale ja mis kinnitab euro pangatähtede tootmise vastavust III jaos sätestatud nõuetega;
   g)   atesteeritud tootja– tootja, kellele on antud keskkonnaatesteering ning tervishoiu ja ohutuse atesteering;
   h)   sertifitseerimisasutus– sõltumatu sertifitseerimisasutus, mis hindab tootjate keskkonna- ning tervisekaitse ja ohutuse juhtimissüsteeme ning millel on õigus kinnitada, et tootja täidab ISO 14000 või OHSAS 18000 standardiseeriate nõuded;
   i)   euro pangatähtede tootmistegevus– euro pangatähtede või mõne euro pangatähtede toormaterjali tootmine;
   j)   EKP tööpäev– päevad esmaspäevast reedeni välja arvatud EKP ametlikud pühad;
   k)   trükiplaatide valmistamine– trükiplaatide tootmine euro pangatähtede tootmises kasutatavate offset või sügavtrüki tehnoloogiate jaoks;
   l)   ühekordne sama toodang– toodang, mis koosneb mitmest partiist, mis on tehtud sama tarnija samast toormaterjalist, kusjuures koostis on läbivalt muutumatu ning uusi aineid või samu aineid, mis ületaksid EKP poolt määratletud kontsentraadi piire, ei lisata.
   Artikkel 2
   Üldpõhimõtted
   1.   Tootja võib tegeleda euro pangatähtede toomisega ainult siis, kui EKP atesteerib selle tegevuse keskkonnakaitse ning tervisekaitse ja ohutuse osas.
   2.   EKP nõuded keskkonna- ning tervisekaitse ja ohutuse osas on miinimumnõuded. Tootjad võivad vastu võtta ja rakendada rangemaid keskkonna- ja/või tervisekaitse ja ohutuse nõudeid, kuid EKP hindab ainult käesolevas otsuses kehtestatud nõuete täitmist tootja poolt.
   3.   EKP juhatus on pädev tegema kõiki tootja keskkonna- ning tervisekaitse ja ohutuse atesteerimist puudutavaid otsuseid, võttes seejuures arvesse pangatähtede komitee seisukohti ning teatades otsustest EKP nõukogule.
   4.   Atesteeritud tootja võib tegeleda euro pangatähtede tootmistegevusega ainult sellistes tootmiskohtades, mille osas on talle käesoleva otsuse kohaselt antud järgmised atesteeringud: a) keskkonnakaitse ja b) tervisekaitse ja ohutus, ning see ei olene mis tahes muust atesteerimisest, mida võib anda muu EKP õigusakti alusel.
   5.   Tootja poolt käesoleva otsuse kohaldamisega seoses kantud kulu ja kahjumi kannab tootja.
   6.   Tehnilised detailid, mida tootjad peavad järgima keskkonna- ning tervisekaitse ja ohutuse atesteerimiseks, kehtestab EKP eraldi.
   Artikkel 3
   Keskkonnakaitse atesteering
   1.   Atesteerimisel ISO 14000 standardiseeria alusel keskkonnajuhtimissüsteemide kohta järgitakse II jaos sätestatud korda. Tootja võib tegeleda euro pangatähtede tootmisega ainult siis, kui EKP on andnud talle keskkonnakaitse atesteeringu konkreetse euro pangatähtede tootmistegevuse osas.
   2.   Tootjale võib anda keskkonnakaitse atesteeringu euro pangatähtede tootmistegevuseks, kui ta vastab järgmistele tingimustele:
   
               a)
            
            
               tema konkreetne euro pangatähtede tootmistegevus vastab konkreetses tootmiskohas standardiseeria ISO 14001 nõuetele ja sertifitseerimisasutus on andnud selle kohta sertifikaadi;
            
         
               b)
            
            
               tema tootmiskoht asub liikmesriigis, kui tegemist on trükikojaga, ja
            
         
               c)
            
            
               tema tootmiskoht asub liikmesriigis või Euroopa Vabakaubandusühenduse (EFTA) liikmesriigis, kui tegemist ei ole trükikojaga.
            
         3.   Juhatus võib üksikjuhtudel teha lõike 2 punktides b ja c sätestatud asukohanõudest erandeid, võttes arvesse pangatähtede komitee seisukohti. Sellisest otsusest tuleb viivitamata teatada EKP nõukogule. Juhatus peab järgima EKP nõukogu mis tahes otsust selles küsimuses.
   4.   Tootja keskkonnakaitse atesteeritakse kolmeks aastaks, võttes arvesse artiklite 13 või 14 alusel tehtud mis tahes otsuseid.
   5.   Keskkonnakaitse osas atesteeritud tootjal ei ole lubatud euro pangatähtede või euro pangatähtede toormaterjali tootmist allhankijalt viia muusse tootmiskohta või tellida kolmandalt isikult, sh tootja tütar- või sidusettevõtjalt, ilma EKP eelneva kirjaliku loata.
   Artikkel 4
   Tervisekaitse ja ohutuse atesteering
   1.   Atesteerimisel OHSAS 18001 standardi alusel töötervishoiu ja tööohutuse juhtimissüsteemide kohta järgitakse III jaos sätestatud korda. Tootja võib tegeleda euro pangatähtede tootmisega ainult siis, kui EKP on andnud talle tervisekaitse ja ohutuse atesteeringu konkreetse euro pangatähtede tootmistegevuse osas.
   2.   Tootjale võib anda tervisekaitse ja ohutuse atesteeringu euro pangatähtede tootmistegevuseks, kui ta vastab järgmistele tingimustele:
   
               a)
            
            
               tema konkreetne euro pangatähtede tootmistegevus vastab konkreetses tootmiskohas standardi OHSAS 18001 nõuetele ja sertifitseerimisasutus on andnud selle kohta sertifikaadi;
            
         
               b)
            
            
               tema tootmiskoht asub liikmesriigis, kui tegemist on trükikojaga, ja
            
         
               c)
            
            
               tema tootmiskoht asub liikmesriigis või EFTA liikmesriigis, kui tegemist ei ole trükikojaga.
            
         3.   Juhatus võib üksikjuhtudel teha lõike 2 punktides b ja c sätestatud asukohanõudest erandeid, võttes arvesse pangatähtede komitee seisukohti. Sellisest otsusest tuleb viivitamata teatada EKP nõukogule. Juhatus peab järgima EKP nõukogu mis tahes otsust selles küsimuses.
   4.   Tootja tervisekaitse ja ohutus atesteeritakse kolmeks aastaks, võttes arvesse artiklite 13 või 14 alusel tehtud mis tahes otsuseid.
   5.   Tervisekaitse ja ohutuse osas atesteeritud tootjal ei ole lubatud euro pangatähtede või euro pangatähtede toormaterjali tootmist allhankijalt viia muusse tootmiskohta või tellida kolmandalt isikult, sh tootja tütar- või sidusettevõtjalt, ilma EKP eelneva kirjaliku loata.
   II JAGU
   
      KESKKONNAKAITSE ATESTEERINGU MENETLUS
   
   Artikkel 5
   Algatamise taotlus
   1.   Tootja, kes soovib tegeleda euro pangatähtede tootmisega, peab EKP-le kirjalikult esitama keskkonnakaitse atesteeringu menetluse algatamise taotluse. Algatamise taotlus peab sisaldama järgmist:
   
               a)
            
            
               andmed tootmiskoha ja selle asukoha kohta;
            
         
               b)
            
            
               koopia ISO 14001 sertifikaadist konkreetse tootmiskoha osas;
            
         
               c)
            
            
               sertifitseerimisasutuse poolt koostatud inglisekeelne kokkuvõte viimasest auditi aastaaruandest;
            
         
               d)
            
            
               inglisekeelne aastaaruanne, milles kirjeldatakse keskkonnajuhtimissüsteemi tulemuslikkust EKP vormi kasutades.
            
         2.   EKP kontrollib, kas tootja poolt algatamise taotlusega esitatud dokumendid on täielikud. Ta teatab tootjale oma kontrolli tulemustest EKP 30 tööpäeva jooksul alates algatamise taotluse saamise päevast. EKP võib seda tähtaega üks kord pikendada, saates tootjale kirjaliku teate. Kontrollimisel võib EKP nõuda tootjalt lisateavet seoses lõikes 1 loetletud nõuetega. Kui EKP nõuab lisateavet, teatab ta tootjale kontrolli tulemustest EKP 20 tööpäeva jooksul lisateabe saamise kuupäevast.
   3.   EKP lükkab algatamise taotluse tagasi ja teatab oma otsusest ning selle põhjendustest tootjale kirjalikult lõikes 2 osutatud aja jooksul järgmistel juhtudel:
   
               a)
            
            
               tootja ei esita lõikes 1 nõutud teavet;
            
         
               b)
            
            
               tootja ei esita EKP poolt lõikes 2 nõutud lisateavet ühiselt kokku lepitud mõistliku tähtaja jooksul;
            
         
               c)
            
            
               tootja keskkonnakaitse atesteering on tunnistatud kehtetuks ning kehtetuks tunnistamise otsuses nimetatud korduvtaotluse esitamist keelav tähtaeg pole lõppenud;
            
         
               d)
            
            
               tootmiskoha asukoht ei vasta artikli 3 lõike 2 punktides b või c sätestatud nõuetele;
            
         Artikkel 6
   Keskkonnakaitse atesteering
   1.   Kui algatamise taotluse kontroll EKP poolt artikli 5 lõike 2 alusel on positiivne, antakse tootjale keskkonnakaitse atesteering.
   2.   EKP otsuses, millega tootjale antakse keskkonnakaitse atesteering, märgitakse järgmist:
   
               a)
            
            
               tootja nimi;
            
         
               b)
            
            
               tootmiskoht ja selle täpne aadress, mille osas keskkonnakaitse atesteeriti;
            
         
               c)
            
            
               keskkonnakaitse atesteeringu tähtaeg;
            
         
               d)
            
            
               mis tahes eritingimused seoses punktidega b ja c.
            
         3.   Keskkonnakaitse atesteering antakse tootjale kolmeks aastaks ja seda võib pikendada. Juhul kui atesteeritud tootja esitab keskkonnakaitse atesteerimiseks uue taotluse enne atesteeringu tähtaja lõppu, kehtib tema keskkonnakaitse atesteering kuni EKP otsuseni lõike 1 alusel.
   4.   Juhul kui EKP keskkonnakaitset ei atesteeri, võib tootja algatada artikli 15 alusel läbivaatamise menetluse.
   III JAGU
   
      TERVISEKAITSE JA OHUTUSE ATESTEERINGU MENETLUS
   
   Artikkel 7
   Algatamise taotlus
   1.   Tootja, kes soovib tegeleda euro pangatähtede tootmisega, peab EKP-le kirjalikult esitama tervisekaitse ja ohutuse atesteeringu menetluse algatamise taotluse. Algatamise taotlus peab sisaldama järgmist:
   
               a)
            
            
               andmed tootmiskoha ja selle asukoha kohta;
            
         
               b)
            
            
               koopia OHSAS 18001 sertifikaadist konkreetse tootmiskoha osas;
            
         
               c)
            
            
               sertifitseerimisasutuse poolt koostatud inglisekeelne kokkuvõte viimasest auditi aastaaruandest;
            
         
               d)
            
            
               inglisekeelne aastaaruanne, milles kirjeldatakse tervisekaitse ja ohutuse juhtimissüsteemi tulemuslikkust EKP vormi kasutades.
            
         2.   EKP kontrollib, kas tootja poolt algatamise taotlusega esitatud dokumendid on täielikud. Ta teatab tootjale oma kontrolli tulemustest EKP 30 tööpäeva jooksul alates algatamise taotluse saamise päevast. EKP võib seda tähtaega üks kord pikendada, saates tootjale kirjaliku teate. Kontrollimisel võib EKP nõuda tootjalt lisateavet seoses lõikes 1 loetletud nõuetega. Kui EKP nõuab lisateavet, teatab ta tootjale kontrolli tulemustest EKP 20 tööpäeva jooksul lisateabe saamise kuupäevast.
   3.   EKP lükkab algatamise taotluse tagasi ja teatab oma otsusest ning selle põhjendustest tootjale kirjalikult lõikes 2 osutatud aja jooksul järgmistel juhtudel:
   
               a)
            
            
               tootja ei esita lõike 1 alusel nõutavat teavet;
            
         
               b)
            
            
               tootja ei esita EKP poolt lõike 2 alusel nõutavat lisateavet ühiselt kokku lepitud mõistliku tähtaja jooksul;
            
         
               c)
            
            
               tootja tervisekaitse ja ohutuse atesteering on tunnistatud kehtetuks ning kehtetuks tunnistamise otsuses nimetatud korduvtaotluse esitamist keelav tähtaeg pole lõppenud;
            
         
               d)
            
            
               tootmiskoha asukoht ei vasta artikli 4 lõike 2 punktides b või c sätestatud nõuetele.
            
         Artikkel 8
   Tervisekaitse ja ohutuse atesteering
   1.   Kui algatamise taotluse kontroll EKP poolt artikli 7 lõike 2 alusel on positiivne, antakse tootjale tervisekaitse ja ohutuse atesteering.
   2.   EKP otsuses, millega tootjale antakse tervisekaitse ja ohutuse atesteering, märgitakse järgmist:
   
               a)
            
            
               tootja nimi;
            
         
               b)
            
            
               tootmiskoht ja selle täpne aadress, mille osas tervisekaitse ja ohutus atesteeriti;
            
         
               c)
            
            
               tervisekaitse ja ohutuse atesteeringu tähtaeg;
            
         
               d)
            
            
               mis tahes eritingimused seoses punktidega b ja c.
            
         3.   Tervisekaitse ja ohutuse atesteering antakse tootjale kolmeks aastaks ja seda võib pikendada. Juhul kui atesteeritud tootja esitab tervisekaitse ja ohutuse atesteerimiseks uue taotluse enne atesteeringu tähtaja lõppu, kehtib tema tervisekaitse ja ohutuse atesteering kuni EKP otsuseni lõike 1 alusel.
   4.   Juhul kui EKP tervisekaitset ja ohutust ei atesteeri, võib tootja algatada artikli 15 alusel läbivaatamise menetluse.
   IV JAGU
   
      KESTVAD KOHUSTUSED
   
   Artikkel 9
   Atesteeritud tootjate kestvad kohustused
   1.   Atesteeritud tootja teatab EKP-le kirjalikult ja viivitamata järgmistest asjaoludest:
   
               a)
            
            
               tootja lõpetamise, ümberkujundamise või mis tahes samalaadse menetluse algatamine;
            
         
               b)
            
            
               likvideerija, pankrotivara halduri, halduri või muu samalaadse ametniku määramine tootjale;
            
         
               c)
            
            
               mis tahes kavatsus hankida euro pangatähtede tootmine, mille osas on tootja keskkonna- ning tervisekaitse või ohutus atesteeritud, kolmandatelt isikutelt või neid kaasata;
            
         
               d)
            
            
               mis tahes muutus, mis toimub pärast keskkonna- ning tervisekaitse või ohutuse atesteerimist, mis mõjutab või võib mõjutada keskkonna- ning tervisekaitse või ohutuse atesteerimise nõuete täitmist;
            
         
               e)
            
            
               mis tahes muutus atesteeritud tootja kontrollis, mis tuleneb muutustest tema omandistruktuuris või muudest põhjustest.
            
         2.   Asjaomase tootmiskoha osas esitab atesteeritud tootja EKP-le järgmised dokumendid:
   
               a)
            
            
               keskkonna- ning tervisekaitse või ohutuse juhtimissüsteemide sertifikaatide koopiad pärast iga artikli 3 lõike 2 punktis a ja artikli 4 lõike 2 punktis a osutatud sertifikaatide uuendamist;
            
         
               b)
            
            
               kord kalendriaasta jooksul, neli kuud pärast aasta lõppu, inglisekeelsed kokkuvõtted keskkonna- ning tervisekaitse ja ohutuse viimasest sõltumatust auditist, mille on koostanud asjaomased sertifitseerimisasutused;
            
         
               c)
            
            
               kord kalendriaasta jooksul, neli kuud pärast aasta lõppu, inglisekeelsed aastaaruanded keskkonna- ning tervisekaitse ja ohutuse juhtimissüsteemide tulemustest, kasutades artikli 5 lõike 1 punktis d ja artikli 7 lõike 1 punktis d osutatud vorme;
            
         
               d)
            
            
               kord kalendriaasta jooksul, neli kuud pärast aasta lõppu, üldine teave ja keskkonnaandmed euro pangatähtede tootmises aastas kasutatud ressurssidest ja saastest EKP poolt koostatud EKP keskkonnaküsimustiku alusel.
            
         3.   Kui atesteeritud tootja on trükikoda, peab ta tegema ka järgmist:
   
               a)
            
            
               saama artikli 10 lõikes 1 osutatud keemiliste ainete analüüsi artikli 10 lõikes 2 osutatud laboratooriumidelt. See analüüs teostatakse valmis euro pangatähtede osas vähemalt üks kord ühekordse sama toodangu kohta kooskõlas eraldi kehtestatud tegevusstandardiga ning täiendavalt juhul, kui atesteeritud tootja peab kohaseks kontrollida keemiliste ainete lubatud piiride vastavust. Atesteeritud tootja esitab EKP-le aruande iga üksiku valimi analüüsi kohta, kasutades EKP poolt koostatud analüüsiaruande vormi;
            
         
               b)
            
            
               esitama kord kalendriaasta jooksul, neli kuud pärast aasta lõppu, punktis a osutatud analüüse teinud laboratooriumide tulemuslikkuse aruande, kasutades EKP poolt koostatud tulemuslikkuse aruande vormi;
            
         
               c)
            
            
               sõlmima tarnelepingud euro pangatähtede toormaterjalide tarnijatega, milles on sätestatud euro pangatähtede toormaterjalide tarnijate kohustus tagada, et nende poolt toodetud euro pangatähtede toormaterjalides sisalduvate keemiliste ainete analüüs valmis euro pangatähtede osas lõike 3 punkti a kohaselt ei ületa artikli 10 lõikes 1 osutatud lubatud piire. Selle nõude täitmiseks edastab atesteeritud tootja euro pangatähtede toormaterjalide tarnijale kõik vajalikud dokumendid. Vajalike analüüside tegemiseks võivad euro pangatähtede toormaterjalide tootjad kasutada artikli 10 lõikes 2 osutatud laboratooriume;
            
         
               d)
            
            
               tagama, et allhanke korras trükiplaate valmistaval äriühingul on kehtivad ISO 14001 ja OHSAS 18001 sertifikaadid tema asjaomaste tootmiskohtade osas.
            
         4.   Atesteeritud tootja peab artikli 2 lõikes 6 osutatud keskkonna- ning tervisekaitse ja ohutuse nõuete tehnilisi detaile käsitlema konfidentsiaalselt.
   Artikkel 10
   EKP kestvad kohustused
   1.   EKP koostab analüüsitavate keemiliste ainete ja nende lubatud piiride nimekirja. Ilma et see piiraks artiklit 19, ei mõjuta lubatud piiride ületamine, s.h artikli 9 lõike 3 punktis c ettenähtud juhud, tootja tervisekaitse ja ohutuse atesteeringut.
   2.   EKP koostab laboratooriumide nimekirja, mida kasutatakse lõikes 1 osutatud keemiliste ainete olemasolu ja kontsentratsiooni analüüsimiseks. Kasutatavad analüüsimeetodid sätestatakse eraldi.
   3.   EKP teatab atesteeritud tootjatele lõigetes 1 ja 2 osutatud nimekirjade mis tahes ajakohastamisest.
   V JAGU
   
      RIKKUMISE ÕIGUSLIKUD TAGAJÄRJED
   
   Artikkel 11
   Mittevastavus
   Atesteeritud tootja poolt artiklis 9 sätestatud kohustuste mittetäitmine või artikli 9 lõike 2 punktide b, c ja d ning artikli 9 lõike 3 punktide a ja b kohaselt mittetäieliku teabe esitamine EKP-le tähendab mittevastavust keskkonna- või tervisekaitse ja ohutuse atesteerimise nõuetega.
   Artikkel 12
   Kirjalik märkus
   1.   Artiklis 11 osutatud liiki mittevastavuse korral esitab EKP atesteeritud tootjale kirjaliku märkuse ning annab tootjale tähtaja mittevastavuse kõrvaldamiseks.
   2.   Kirjalikus märkuses osutatakse: a) kas mittevastavus kõrvaldati lõikes 1 osutatud tähtaja jooksul või b) kui lõikes 1 osutatud tähtaja jooksul esineb teine mittevastavuse juhtum, teeb EKP otsuse artikli 13 alusel.
   Artikkel 13
   Keskkonna- või tervisekaitse ja ohutuse atesteeringu peatamine uute tellimuste osas
   1.   Juhul kui artikli 12 lõikes 1 osutatud tähtaja jooksul ei ole mittevastavust kõrvaldatud või esineb teine mittevastavuse juhtum, kuid atesteeritud tootja põhjendab oma võimet mittevastavus kõrvaldada, teeb EKP otsuse, milles:
   
               a)
            
            
               sätestab atesteeritud tootjaga konsulteerides tähtaja atesteeritud tootja mittevastavuse kõrvaldamiseks;
            
         
               b)
            
            
               peatab atesteeritud tootja atesteeringu asjaomaste euro pangatähtede tootmistegevuse uute tellimuste vastuvõtmise osas, s.h euro pangatähtede tootmistegevusega seotud hankemenetlustes osalemise osas, kuni punktis a osutatud tähtaeg on möödunud või mittevastavuse kõrvaldamiseni, kui mittevastavus kõrvaldati selle tähtaja jooksul.
            
         2.   Kui atesteeritud tootja ei põhjenda oma võimet lõikes 1 osutatud mittevastavus kõrvaldada, teeb EKP otsuse artikli 14 alusel.
   Artikkel 14
   Keskkonna- või tervisekaitse ja ohutuse atesteeringu kehtetuks tunnistamine
   1.   EKP tunnistab atesteeritud tootja keskkonna- või tervisekaitse ja ohutuse atesteeringu kehtetuks: a) kui atesteeritud tootja ei kõrvalda mittevastavust artikli 13 lõike 1 punktis a osutatud tähtaja jooksul või b) artikli 13 lõike 2 alusel.
   2.   Kehtetuks tunnistamise otsuses peab EKP osutama kuupäevale, mil atesteeritud tootja võib atesteerimist uuesti taotleda.
   Artikkel 15
   Läbivaatamise menetlus
   1.   Juhul kui EKP:
   
               a)
            
            
               on otsustanud keskkonna- või tervisekaitse ja ohutuse atesteerimise menetluse algatamise taotluse tagasi lükata,
            
         
               b)
            
            
               on otsustanud keskkonna- või tervisekaitse ja ohutuse atesteeringut mitte anda,
            
         
               c)
            
            
               on teinud otsuse artiklite 12–14 alusel,
            
         võib tootja või atesteeritud tootja EKP 30 tööpäeva jooksul alates otsuse kohta antud teatest esitada EKP nõukogule kirjaliku taotluse otsuse läbivaatamiseks. Tootja või atesteeritud tootja peab taotlust põhjendama ja lisama kogu tõendava teabe.
   2.   EKP nõukogu võib läbivaadatava otsuse kohaldamise peatada, kui tootja või atesteeritud tootja on seda selgesõnalisel taotlenud ja põhjendanud.
   3.   EKP nõukogu peab otsuse läbi vaatama ja tootjale või atesteeritud tootjale oma põhjendatud otsusest teatama kahe kuu jooksul alates taotluse saamisest.
   4.   Lõigete 1–3 kohaldamine ei mõjuta lepingu artiklitest 263 ja 265 tulenevaid mis tahes õigusi.
   VI JAGU
   
      KESKKONNAKAITSE TULEMUSLIKKUS
   
   Artikkel 16
   Teave atesteeritud tootja keskkonnakaitse tulemuslikkuse kohta
   Atesteeritud tootja keskkonnakaitse tulemuslikkuse paremaks hindamiseks võib EKP nõuda atesteeritud tootjatelt konkreetse teabe või selgituste esitamist seoses artikli 9 lõike 2 punktis d osutatud EKP keskkonnaküsimustiku andmetega. Vajaduse korral võib EKP taotleda koosolekut atesteeritud tootjaga EKP ruumides. EKP võib otsustada ka teostada kohapealset kontrolli atesteeritud tootja loal ja järgides kõiki atesteeritud tootja suhtes kehtivaid turvanõudeid. Atesteeritud tootja võib samuti kutsuda EKP, et kohapeal selgitada EKP keskkonnaküsimustiku andmeid.
   VII JAGU
   
      LÕPPSÄTTED
   
   Artikkel 17
   EKP atesteeringute register
   1.   EKP peab keskkonna- ning tervisekaitse ja ohutuse atesteeringute registrit, milles:
   
               a)
            
            
               esitatakse tootjate nimekiri, kellele on antud keskkonna- ning tervisekaitse ja ohutuse atesteering, ja asjaomased tootmiskohad;
            
         
               b)
            
            
               osutatakse iga tootmiskoha suhtes, millisele euro pangatähtede tootmistegevusele on keskkonna- ning tervisekaitse ja ohutuse atesteering antud;
            
         
               c)
            
            
               kajastatakse keskkonna- ning tervisekaitse ja ohutuse atesteeringute tähtajad.
            
         2.   Kui EKP teeb otsuse artikli 13 alusel, registreerib ta peatamise tähtaja.
   3.   Kui EKP teeb otsuse artikli 14 alusel, jäetakse tootja nimi registrist välja.
   4.   EKP võimaldab RKPdele ja atesteeritud tootjatele juurdepääsu registris hoitavale atesteeritud tootjate nimekirjale ja selle ajakohastustele.
   Artikkel 18
   Aastaaruanne
   1.   EKP koostab atesteeritud tootjate teabe põhjal aastaaruande euro pangatähtede tootmistegevuse keskkonnamõjude kohta ning mõjude kohta tervisekaitsele ja ohutusele.
   2.   EKP avaldab üldsusele teabe euro pangatähtede tootmistegevuse mõjude kohta keskkonna- ning tervisekaitsele ja ohutusele kooskõlas Euroopa Parlamendi ja nõukogu 6. septembri 2006. aasta määrusega (EÜ) nr 1367/2006 keskkonnainfo kättesaadavuse, keskkonnaasjade otsustamises üldsuse osalemise ning neis asjus kohtu poole pöördumise Århusi konventsiooni sätete kohaldamise kohta ühenduse institutsioonide ja organite suhtes (2).
   Artikkel 19
   Üleminekusäte
   RKPd ei kinnita euro pangatähtede trükkimist, mille keemilised ained ületavad artikli 10 lõikes 1 osutatud lubatud piire, alates euro pangatähtede 2016. aasta toodangust.
   Artikkel 20
   Jõustumine
   Käesolev otsus jõustub järgmisel päeval pärast selle avaldamist Euroopa Liidu Teatajas.
   Seda kohaldatakse alates 2013. aasta euro pangatähtede toodangust.
   
      Frankfurt Maini ääres, 21. juuni 2011
      
         
            EKP president
         
         Jean-Claude TRICHET
      
   
   
      (1)  Avaldatud http://osha.europa.eu.
   
      (2)  ELT L 264, 25.9.2006, lk 13.